Κανονισμός (ΕΚ) αριθ. 1915/2003 της Επιτροπής

της 30ής Οκτωβρίου 2003

για την τροποποίηση των παρατημάτων VII, VIII και IX του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά το εμπόριο αιγοπροβάτων και τα μέτρα που λαμβάνονται ύστερα από την επιβεβαίωση μεταδοτικών σπογγωδών εγκεφαλοπαθειών στα βοοειδή και στα αιγοπρόβατα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(1), όπως τροποποιήθηκε τελευταία από τον κανονισμό (ΕΚ) αριθ. 1234/2003 της Επιτροπής(2), και ιδίως το άρθρο 23,

Εκτιμώντας τα ακόλουθα:

(1) Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε βοοειδή και αιγοπρόβατα. Το άρθρο 13 παράγραφος 1 και το παράρτημα VΙΙ του εν λόγω κανονισμού προβλέπουν ότι όταν η παρουσία μιας ΜΣΕ επιβεβαιωθεί επισήμως λαμβάνονται αμελλητί ορισμένα μέτρα. Προβλέπεται ότι η εφαρμογή ορισμένων πτυχών των μέτρων αυτών θα παρουσιάσει πρακτικές δυσκολίες.

(2) Όσον αφορά τα αιγοπρόβατα, οι κανόνες για την ανίχνευση της προέλευσης των απογόνων των ζώων ύστερα από την επιβεβαίωση κρούσματος ΜΣΕ, περιορίζονται σε κρούσματα που έχουν επιβεβαιωθεί σε θηλυκά ζώα, λόγω των πρακτικών δυσκολιών και των αμφίβολων πλεονεκτημάτων από την ανίχνευση της προέλευσης των απογόνων αρσενικών ζώων που έχουν μολυνθεί από ΜΣΕ.

(3) Όσον αφορά τα βοοειδή, σύμφωνα με τον κανονισμό (ΕΚ) αριθ. 999/2001, σε περίπτωση επιβεβαίωσης σπογγώδους εγκεφαλοπάθειας των βοοειδών (ΣΕΒ), οι ηλικιακές κλάσεις βοοειδών που έχουν προσβληθεί από ΜΣΕ πρέπει να θανατωθούν και να καταστραφούν ολοσχερώς.

(4) Στη γενική σύνοδό του, του Μαΐου 2003, το Διεθνές Γραφείο Επιζωοτιών (ΔΓΕ) αποφάσισε ότι οι ηλικιακές κλάσεις βοοειδών που έχουν προσβληθεί από ΜΣΕ μπορούν να διατηρηθούν ζωντανές έως το τέλος της παραγωγικής τους ζωής, υπό τον όρο ότι θα καταστραφούν ολοσχερώς ύστερα από το θάνατό τους.

(5) Σύμφωνα με τον κώδικα του ΔΓΕ για την υγεία των ζώων, δεν υπάρχει ανάγκη περιορισμού της χρήσης σπέρματος βοοειδών εξ αιτίας των ΜΣΕ. Στη γνωμοδότηση που εξέδωσε στις 18 και 19 Μαρτίου 1999 για την ενδεχόμενη κάθετη μετάδοση των ΜΣΕ, η οποία ενημερώθηκε στις 16 Μαΐου 2002, η επιστημονική συντονιστική επιτροπή (ΕΣΕ) κατέληξε στο συμπέρασμα ότι δεν είναι πιθανό να αποτελεί το σπέρμα των βοοειδών παράγοντα κινδύνου για μετάδοση ΜΣΕ.

(6) Επιπλέον, στα κέντρα συλλογής σπέρματος οι ταύροι βρίσκονται υπό επίσημο έλεγχο, γεγονός που επιτρέπει να διασφαλίζεται ότι καταστρέφονται ολοσχερώς ύστερα από το θάνατό τους.

(7) Οι όροι για τη λήξη των περιορισμών στις εκμεταλλεύσεις που έχουν μολυνθεί από ΜΣΕ πρέπει να διευρυνθούν όταν εφαρμόζονται σε συνδυασμό με εντατική παρακολούθηση των ΜΣΕ. Οι κανόνες για την επανασύσταση του ζωικού κεφαλαίου με την εισαγωγή αιγών από μεικτές εκμεταλλεύσεις, πρέπει να τροποποιηθούν αντιστοίχως.

(8) Η διακίνηση ημιανθεκτικών προβατίνων μεταξύ εκμεταλλεύσεων στις οποίες έχουν επιβληθεί περιορισμοί, πρέπει να επιτρέπεται για την ανακούφιση ορισμένων περιφερειακών δυσκολιών στην εξεύρεση κατάλληλων ζώων αντικατάστασης για τις μολυσμένες αγέλες.

(9) Για να διευκολυνθεί η μετάβαση στους νέους κανόνες, η περίοδος κατά την οποία επιτρέπεται παρέκκλιση σχετικά με την καταστροφή ορισμένων ζώων σε φυλές προβάτων ή εκμεταλλεύσεις με χαμηλό επίπεδο αλληλόμορφων ARR, πρέπει να παραταθεί από δύο σε τρία έτη αναπαραγωγής.

(10) Τα παραρτήματα VIII και ΧΙ του κανονισμού (ΕΚ) αριθ. 999/2001 προβλέπουν όρους για το εμπόριο και την εισαγωγή αιγοπροβάτων για αναπαραγωγή. Οι όροι αυτοί πρέπει να αποσαφηνιστούν.

(11) Επομένως, ο κανονισμός (ΕΟΚ) αριθ. 999/2001 πρέπει να τροποποιηθεί ανάλογα.

(12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα VΙΙ, VIII και ΙΧ του κανονισμού (EΚ) αριθ. 999/2001 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Οκτωβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 147 της 31.5.2001, σ. 1.

(2) ΕΕ L 173 της 11.7.2003, σ. 6.

ΠΑΡΑΡΤΗΜΑ

Τα παραρτήματα VΙΙ, VIII και ΙΧ τροποποιούνται ως εξής:

1. Το παράρτημα VII αντικαθίσταται από τα ακόλουθα:

"ΠΑΡΑΡΤΗΜΑ VII

ΕΞΑΛΕΙΨΗ ΤΗΣ ΜΕΤΑΔΟΤΙΚΗΣ ΣΠΟΓΓΩΔΟΥΣ ΕΓΚΕΦΑΛΟΠΑΘΕΙΑΣ

1. Η έρευνα που αναφέρεται στο άρθρο 13 παράγραφος 1 στοιχείο β) προσδιορίζει:

α) για τα βοοειδή:

- όλα τα άλλα μηρυκαστικά που βρίσκονται στην εκμετάλλευση του ζώου στο οποίο επιβεβαιώθηκε η νόσος,

- στις περιπτώσεις που η νόσος επιβεβαιώνεται σε θηλυκό ζώο, το τέκνο που γεννάται εντός δύο ετών πριν ή μετά την κλινική εκδήλωση της νόσου,

- όλα τα ζώα της κλάσης του ζώου στο οποίο επιβεβαιώθηκε η νόσος,

- την πιθανή προέλευση της νόσου,

- τα άλλα ζώα στην εκμετάλλευση του ζώου στο οποίο επιβεβαιώθηκε η νόσος ή σε άλλες εκμεταλλεύσεις, τα οποία μπορεί να έχουν μολυνθεί από τον παράγοντα της ΜΣΕ, να έχουν λάβει τις ίδιες ζωοτροφές ή να έχουν εκτεθεί στην ίδια πηγή μόλυνσης,

- τη διακίνηση δυνητικώς μολυσμένων ζωοτροφών, άλλων υλικών, ή οποιουδήποτε άλλου μέσου μετάδοσης, που ενδέχεται να έχουν μεταδώσει τον παράγοντα της ΜΣΕ προς ή από την εν λόγω εκμετάλλευση·

β) για τα αιγοπρόβατα:

- όλα τα μηρυκαστικά, πέραν των αιγοπροβάτων, στην εκμετάλλευση του ζώου στο οποίο επιβεβαιώθηκε η νόσος,

- εφόσον μπορούν να ταυτοποιηθούν, τους γονείς και όλα τα έμβρυα, τα ωάρια και τους τελευταίους απογόνους του θηλυκού ζώου στο οποίο επιβεβαιώθηκε η νόσος,

- όλα τα άλλα αιγοπρόβατα στην εκμετάλλευση του ζώου στο οποίο επιβεβαιώθηκε η νόσος, πέραν των αναφερομένων στη δεύτερη περίπτωση,

- την πιθανή προέλευση της νόσου και την ταυτοποίηση των άλλων εκμεταλλεύσεων στις οποίες υπάρχουν ζώα, έμβρυα ή ωάρια τα οποία ενδέχεται να έχουν μολυνθεί από τον παράγοντα της ΜΣΕ, να έχουν λάβει τις ίδιες ζωοτροφές ή να έχουν εκτεθεί στην ίδια πηγή μόλυνσης,

- τη διακίνηση δυνητικώς μολυσμένων ζωοτροφών, άλλων υλικών ή οποιουδήποτε άλλου μέσου μετάδοσης, τα οποία έχουν ενδεχομένως μεταδώσει τον παράγοντα της ΣΕΒ προς ή από την εν λόγω εκμετάλλευση.

2. Τα μέτρα του άρθρου 13 παράγραφος 1 στοιχείο γ) προβλέπουν τουλάχιστον:

α) σε περίπτωση επιβεβαίωσης της ΣΕΒ σε ένα βοοειδές, τη θανάτωση και την ολοσχερή καταστροφή των βοοειδών που έχουν εντοπιστεί κατά την έρευνα που αναφέρεται στην πρώτη, δεύτερη και τρίτη περίπτωση του σημείου 1 στοιχείο α)· ωστόσο, το κράτος μέλος μπορεί να αποφασίσει:

- να μην θανατώσει και να μην καταστρέψει όλα τα βοοειδή στην εκμετάλλευση του ζώου στο οποίο επιβεβαιώθηκε η νόσος, όπως αναφέρεται στην πρώτη περίπτωση του σημείου 1 στοιχείο α), ανάλογα με την επιδημιολογική κατάσταση και την ιχνηλασιμότητα των ζώων που βρίσκονται σε εκείνη την εκμετάλλευση,

- να αναβάλει τη θανάτωση και την καταστροφή ζώων στις ηλικιακές κλάσεις που αναφέρονται στην τρίτη περίπτωση του σημείου 1 στοιχείο α) έως το τέλος της παραγωγικής τους ζωής, εφόσον πρόκειται περί ταύρων που φυλάσσονται διαρκώς σε κέντρο συλλογής σπέρματος και μπορεί να διασφαλισθεί ότι θα καταστραφούν ολοσχερώς ύστερα από το θάνατό τους·

β) σε περίπτωση επιβεβαίωσης κρούσματος ΜΣΕ σε αιγοπρόβατο, από την 1η Οκτωβρίου 2003, σύμφωνα με την απόφαση της αρμόδιας αρχής:

i) τη θανάτωση και ολοσχερή καταστροφή όλων των ζώων, εμβρύων και ωαρίων που εντοπίζονται από την έρευνα που αναφέρεται στο σημείο 1 στοιχείο β) δεύτερη και τρίτη περίπτωση ή

ii) τη θανάτωση και ολοσχερή καταστροφή όλων των ζώων, των εμβρύων και των ωαρίων που έχουν εντοπιστεί κατά την έρευνα που αναφέρεται στο σημείο 1 στοιχείο β) δεύτερη και τρίτη περίπτωση, εξαιρουμένων των:

- κριαριών αναπαραγωγής με γονότυπο ARR/ARR,

- προβατίνων αναπαραγωγής που φέρουν ένα τουλάχιστον αλληλόμορφο ARR και κανένα αλληλόμορφο VRQ και

- προβάτων που φέρουν τουλάχιστον ένα αλληλόμορφο ARR, τα οποία προορίζονται αποκλειστικά για σφαγή·

iii) εάν το μολυσμένο ζώο έχει εισαχθεί από άλλη εκμετάλλευση, το κράτος μέλος μπορεί να αποφασίσει, βάσει του ιστορικού του κρούσματος, να εφαρμόσει μέτρα εξάλειψης στην εγκατάσταση καταγωγής επιπλέον ή αντί της εγκατάστασης στην οποία διαγνώσθηκε η μόλυνση. Στην περίπτωση που γη χρησιμοποιείται ως κοινός βοσκότοπος πολλών κοπαδιών, τα κράτη μέλη μπορούν να αποφασίσουν να περιορίσουν την εφαρμογή των εν λόγω μέτρων σε ένα μόνον κοπάδι, αφού σταθμίσουν όλους τους επιδημιολογικούς παράγοντες·

γ) σε περίπτωση επιβεβαίωσης της ΣΕΒ σε ένα αιγοπρόβατο, τη θανάτωση και την ολοσχερή καταστροφή όλων των ζώων, των εμβρύων και των ωαρίων που έχουν εντοπιστεί κατά την έρευνα που αναφέρεται στο σημείο 1 στοιχείο β) δεύτερη έως πέμπτη περίπτωση.

3.1. Μόνον τα ακόλουθα ζώα μπορούν να εισάγονται στην εκμετάλλευση (ή στις εκμεταλλεύσεις) όπου έχει γίνει καταστροφή σύμφωνα με το σημείο 2 στοιχείο β) περίπτωση i) ή ii):

α) αρσενικά πρόβατα με γονότυπο ARR/ARR·

β) θηλυκά πρόβατα που φέρουν τουλάχιστο ένα αλληλόμορφο ARR και κανένα αλληλόμορφο VRQ·

γ) αιγοειδή υπό την προϋπόθεση ότι:

- δεν υπάρχουν στην εκμετάλλευση άλλα προβατοειδή πλην αυτών που αναφέρονται στα στοιχεία α) και β),

- πραγματοποιήθηκε σε βάθος καθαρισμός και απολύμανση όλων των χώρων στέγασης ζώων της εκμετάλλευσης ύστερα από την εξολόθρευση,

- η εκμετάλλευση θα υπαχθεί σε καθεστώς εντατικού ελέγχου για ΜΣΕ συμπεριλαμβανομένης και της πραγματοποίησης δοκιμών σε όλα τα θανατωθέντα αιγοειδή και τα αιγοειδή που πέθαναν στο αγρόκτημα ηλικίας άνω των 18 μηνών.

3.2. Μόνον τα ακόλουθα σπερμικά προϊόντα προβατοειδών μπορούν να χρησιμοποιούνται σε εκμετάλλευση (εκμεταλλεύσεις) όπου έχει πραγματοποιηθεί καταστροφή των ζώων σύμφωνα με το σημείο 2 στοιχείο β) περίπτωση i) ή ii):

α) σπέρμα κριαριών με γονότυπο ARR/ARR·

β) έμβρυα με τουλάχιστον ένα αλληλόμορφο ARR και κανένα αλληλόμορφο VRQ.

4. Κατά τη μεταβατική περίοδο έως την 1η Ιανουαρίου 2006 το αργότερο και κατά παρέκκλιση του περιορισμού που προβλέπεται στο σημείο 3.1 στοιχείο β), όταν είναι δύσκολο να βρεθούν προβατοειδή αντικατάστασης με γνωστό γονότυπο, τα κράτη μέλη μπορούν να αποφασίζουν να επιτρέπουν την εισαγωγή μη εγκύων προβατίνων αγνώστου γονοτύπου στις εκμεταλλεύσεις που αναφέρονται στο σημείο 2 στοιχείο β) περιπτώσεις i) και ii).

5. Κατά την εφαρμογή σε μια εκμετάλλευση των μέτρων που αναφέρονται στο σημείο 2 στοιχείο β) περιπτώσεις i) και ii):

α) η μετακίνηση προβάτων ARR/ARR από την εκμετάλλευση δεν υπόκειται σε κανένα περιορισμό·

β) τα πρόβατα που φέρουν μόνον ένα αλληλόμορφο ARR μπορούν να μετακινούνται από την εκμετάλλευση μόνον για σφαγή με προορισμό την ανθρώπινη κατανάλωση ή για καταστροφή· ωστόσο, προβατίνες με ένα μόνον αλληλόμορφο ARR και κανένα αλληλόμορφο VRQ μπορούν να μετακινούνται σε άλλες εκμεταλλεύσεις που υπόκεινται σε περιορισμούς ύστερα από την εφαρμογή των μέτρων σύμφωνα με το σημείο 2 στοιχείο β) περίπτωση ii)·

γ) τα πρόβατα άλλων γονοτύπων μπορούν να μετακινούνται από την εκμετάλλευση με προορισμό την καταστροφή.

6. Οι περιορισμοί που αναφέρονται στα σημεία 3.1, 3.2 και 5 εξακολουθούν να εφαρμόζονται σε μια εκμετάλλευση για περίοδο τριών ετών από:

α) την ημερομηνία κατά την οποία όλα τα πρόβατα της εκμετάλλευσης έχουν φτάσει σε καθεστώς ARR/ARR, ή

β) την τελευταία ημερομηνία κατά την οποία υπήρχε στην εγκατάσταση ένα προβατοειδές ή αιγοειδές, ή

γ) στην περίπτωση του σημείου 3.1 στοιχείο γ), την ημερομηνία κατά την οποία άρχισε ο εντατικός έλεγχος για ΜΣΕ, ή

δ) την ημερομηνία κατά την οποία όλα τα κριάρια αναπαραγωγής στην εκμετάλλευση έχουν γονότυπο ARR/ARR και όλες οι προβατίνες αναπαραγωγής έχουν τουλάχιστον ένα αλληλόμορφο ARR και κανένα αλληλόμορφο VPQ, υπό τον όρο ότι πραγματοποιείται έλεγχος για ΜΣΕ όλων των θανατωθέντων προβάτων και των προβάτων που πέθαναν στο αγρόκτημα άνω των 18 μηνών κατά τη διάρκεια αυτής της περιόδου, με αρνητικά αποτελέσματα.

7. Όταν η συχνότητα εμφάνισης αλληλόμορφου ARR μέσα στη φυλή ή στην εκμετάλλευση είναι μικρή, ή όπου κριθεί αναγκαίο για να αποφευχθεί η αιμομικτική διασταύρωση, ένα κράτος μέλος μπορεί να αποφασίσει:

α) να καθυστερήσει την καταστροφή των ζώων όπως αναφέρεται στο σημείο 2 στοιχείο β) περιπτώσεις i) και ii) για διάστημα έως και τρία έτη αναπαραγωγής·

β) να επιτρέψει την εισαγωγή προβάτων πλην αυτών που αναφέρονται στο σημείο 3 στις εκμεταλλεύσεις που αναφέρονται στο σημείο 2 στοιχείο β) περιπτώσεις i) και ii), υπό την προϋπόθεση ότι δεν φέρουν αλληλόμορφο VRQ.

8. Όταν τα κράτη μέλη εφαρμόζουν τις παρεκκλίσεις που αναφέρονται στα σημεία 4 και 7, κοινοποιούν στην Επιτροπή έγγραφο με τους όρους και τα κριτήρια που χρησιμοποίησαν για την εφαρμογή των παρεκκλίσεων."

2. Το στοιχείο α) του μέρους Ι του παραρτήματος VIII αντικαθίσταται από το ακόλουθο κείμενο:

"α) τα αιγοπρόβατα για αναπαραγωγή:

i) έχουν παραμείνει συνεχώς από τη γέννησή τους ή κατά τα τελευταία τρία έτη σε εκμετάλλευση ή εκμεταλλεύσεις που πληρούν τις ακόλουθες απαιτήσεις για τουλάχιστον τρία χρόνια:

- υπόκεινται σε τακτικούς επίσημους κτηνιατρικούς ελέγχους,

- τα ζώα τους έχουν αναγνωριστική σήμανση,

- δεν έχει επιβεβαιωθεί κρούσμα τρομώδους νόσου,

- διενεργείται εντός της εκμετάλλευσης δειγματοληπτικός έλεγχος στις ηλικιωμένες προβατίνες που προορίζονται για σφαγή,

- στην εν λόγω εκμετάλλευση εισάγονται μόνον θηλυκά ζώα προερχόμενα από εκμετάλλευση που πληροί τις ίδιες απαιτήσεις, ή

ii) από την 1η Οκτωβρίου 2003 είναι πρόβατα με γονότυπο της πρωτεΐνης πριόν ARR/ARR, όπως ορίζεται στο παράρτημα Ι της απόφασης 2002/1003/EK της Επιτροπής(1).

Εάν προορίζονται για κράτος μέλος για το οποίο ισχύουν οι διατάξεις του στοιχείου β) ή του στοιχείου γ), για ολόκληρη την επικράτειά του ή μέρος αυτής, πρέπει να πληρούν τις πρόσθετες εγγυήσεις, γενικές ή ειδικές, που έχουν καθοριστεί σύμφωνα με τη διαδικασία του άρθρου 24 παράγραφος 2."

3. Το κεφάλαιο Ε του παραρτήματος ΙΧ αντικαθίσταται από το ακόλουθο κείμενο:

"ΚΕΦΑΛΑΙΟ Ε Εισαγωγές αιγοπροβάτων

Οι εισαγωγές αιγοπροβάτων στην Κοινότητα μετά την 1η Οκτωβρίου 2003 εξαρτώνται από την προσκόμιση ζωοϋγειονομικού πιστοποιητικού με το οποίο βεβαιώνεται:

α) είτε ότι αυτά έχουν γεννηθεί και εκτραφεί διαρκώς σε εκμεταλλεύσεις στις οποίες δεν έχει ποτέ διαγνωσθεί κρούσμα τρομώδους νόσου, και στην περίπτωση αιγοπροβάτων αναπαραγωγής πληρούν τις απαιτήσεις του παραρτήματος VIII κεφάλαιο Α τμήμα I στοιχείο α) περιπτώσεις i) και ii)·

β) είτε ότι είναι πρόβατα με γονότυπο της πρωτενης πριόν ARR/ARR, όπως ορίζεται στο παράρτημα Ι της απόφασης 2002/1003/EK, που προέρχονται από μια εκμετάλλευση στην οποία δεν έχει αναφερθεί κρούσμα της τρομώδους νόσου του προβάτου τους τελευταίους έξι μήνες.

Στην περίπτωση που προορίζονται για ένα κράτος μέλος το οποίο, για το σύνολο της επικράτειάς του ή μέρος αυτής, κάνει χρήση των διατάξεων του παραρτήματος VIII κεφάλαιο Α τμήμα Ι στοιχείο β) ή γ), οι εισαγωγές αιγοπροβάτων συμμορφώνονται με πρόσθετες, γενικές ή ειδικές, εγγυήσεις, οι οποίες καθορίζονται σύμφωνα με τη διαδικασία του άρθρου 24 παράγραφος 2."

(1) ΕΕ L 349 της 24.12.2002, σ. 105.